Det lød alvorligt, da Nordjyllands Beredskab fredag eftermiddag blev kaldt ud til en brand i en etageejendom. Meldingen gik på, at anmelderen fra sin position på Sønderbro i Aalborg kunne se kraftig røg fra taget. Så slemt var det dog ikke, viste det sig, da beredskabet nåede frem kort tid efter. - Vi havde meget svært ved at få øje på branden. Det komiske var, at det ikke var taget, der brændte – men i stedet en scooter i en baggård, siger Bent Pedersen, der er indsatsleder ved Nordjyllands Beredskab. Scooteren var udbrændt, og det var lykkedes for folk på stedet selv at slukke ilden. Indsatslederen opfordrer folk til at tjekke, hvor røgen kommer fra, hvis man er i tvivl. - Vores ønskescenarie er, at folk sætter sig ind i, hvor røgen kommer fra, hvis de ikke er sikre. Det gode i den her situation var, at anmelderen stillede sig ud på vejen og viste os hen, hvor det brændte, siger han.

Referat:
Nordjyllands Beredskab troede i første omgang, at de var på vej til en brand i en etageejendom.